钦定古今图书集成/明伦汇编/官常典/第122卷 > 《故袭封衍圣公孔彦缙神道碑》王直
## 钦定古今图书集成/明伦汇编/官常典/第122卷 > 《故袭封衍圣公孔彦缙神道碑》王直

公孔氏，讳彦缙，字朝绅。其名与字，皆仁宗皇帝所命
也。公早孤，母胡夫人教育之。天性孝友，不妄言笑，屹
然端重，如成人焉。甫十岁，太宗皇帝召使袭爵，观其
言动进退，从容详雅，喜谓侍臣曰：“真神明之裔也。”馆
之太学，礼待甚厚。曲阜知县公镗者，公之季父也。公
于事无巨细皆咨决焉。由是才识益高，闻见益广，度
“量益宽而有容。轻财好义，出于自然，人以为有长者
风。”是以上自朝廷，公卿大夫以及士庶人皆敬爱公。
其入觐，得乘传，班列文臣首。洪熙中，赐第于东安门
北。宣德、正统以来，礼之尤厚。皇帝视学，特召公观礼，
赐冠带、锦衣。越三年来朝，复赐三台银印、玉带、织金
麒麟服，秩视一品，皆异数也。公受恩而归，即上表谢
告宣圣庙，而大会宗姻，以彰殊遇。宴享未终，得风疾
而卒，景泰乙亥十月二十一日也。距其生洪武辛巳
三月十二日壬子，年五十五。讣闻，上深嗟悼，命礼部
治丧，工部治坟茔而厚赙恤焉。公配夏氏子曰承庆，
皆先卒；江氏子曰承吉，亦先卒；郭氏子曰承泽；茅氏
子曰承源。女三，适某某。孙二：弘绪、弘泰。长子承庆既
卒，孙弘绪当立，即驿召来京，俾袭封衍圣公，而恩礼
笃至。所以锡赉者，一不异于公。昔时弘绪归，将奉葬
于祖林先考墓次，谓“神道”之碑宜有铭，而以请于余。
余乃为序而铭之。铭曰：文教之兴，大圣以生；天实相
之，后有曾孙。自周以来，绵绵其胄。暨公之世，五十有
九。于昭圣神，焕乎文章。日月有恒，道德之光。惟我皇
明，实赖于治。疏爵袭封，列圣之制。位秩之高，章服之
华。厚德殊恩，乃锡乃加。公之俣俣，克念旧武。胡不百
年，以笃斯祜。鲁林之原，封树在焉。雨露润之，郁其葱
芊。神道有碑，负以龟趾。刻诗勒铭，焜燿无已。